พระพรหมดิลก (เอื้อน หาสธมฺโม)

พระพรหมดิลก (เอื้อน หาสธมฺโม) ป.ธ.9 เป็นพระราชาคณะเจ้าคณะรองชั้นหิรัญบัฏ, ที่ปรึกษาคณะสงฆ์วัดสามพระยา วรวิหาร แขวงวัดสามพระยา เขตพระนคร กรุงเทพมหานคร, ครูสอนพระปริยัติธรรมแผนกบาลี,บาลีศึกษา สำนักเรียนวัดสามพระยา วรวิหาร แขวงวัดสามพระยา เขตพระนคร กรุงเทพมหานคร

ประวัติ 
พระพรหมดิลก (เอื้อน หาสธมฺโม) ป.ธ.9 นามเดิมชื่อ เอื้อน นามสกุล กลิ่นสาลี เกิดเมื่อวันที่ 13 กรกฎาคม พ.ศ. 2488 ภูมิลำเนาเดิม ณ บ้านเลขที่ 116 หมู่ที่ 6 ตำบลนครหลวง อำเภอนครหลวง จังหวัดพระนครศรีอยุธยา 

พระพรหมดิลก (เอื้อน หาสธมฺโม)ป.ธ.9 อุปสมบทเป็นพระภิกษุ เมื่อวันที่ 13 พฤษภาคม พ.ศ. 2510 ณ วัดมหาพล ตำบลนครหลวง อำเภอนครหลวง จังหวัดพระนครศรีอยุธยา โดยมีเจ้าอธิการพัฒน์ ติสฺสสุวณฺโณ วัดปรีดาราม ตำบลแม่ลา อำเภอนครหลวง จังหวัดพระนครศรีอยุธยา เป็นพระอุปัชฌาย์ พระอธิการคต โฆสิโต วัดมหาพล เป็นพระกรรมวาจาจารย์ พระครูอุดมนครกิจ (วาส สุนฺทโร) วัดตะโหนด เป็นพระอนุสาวนาจารย์ ได้รับฉายาว่า "หาสธมฺโม"

ท่านเป็นที่รู้จักจากการเป็นเจ้าอาวาสพระอารามหลวง วัดสามพระยา วรวิหาร และเจ้าสำนักเรียนวัดสามพระยา วรวิหาร (สำนักเรียนบาลี,บาลีศึกษาที่มีพระภิกษุ-สามเณร และคฤหัสถ์ให้ความสนใจเข้าศึกษา และมีผลสอบไล่ได้เป็นจำนวนมากของประเทศ) เคยดำรงตำแหน่งกรรมการมหาเถรสมาคม, เจ้าคณะภาค 14 และเจ้าคณะกรุงเทพมหานคร 

ต่อมาเมื่อวันที่ 24 พฤษภาคม 2561 ท่านเข้ารับทราบข้อกล่าวหาในทางคดีความจากคณะเจ้าหน้าที่ตำรวจ และเข้าสู่ระบบกระบวนการยุติธรรมตามที่ภาครัฐราชการกำหนด ถูกคุมขังในเรือนจำเนื่องจากไม่ได้รับการประกันตัวในการต่อสู้ทางคดีความในกระบวนการยุติธรรมของศาลในระยะแรก โดยท่านไม่ได้ยินยอมสละสมณเพศ และประพฤติวัตรปฏิบัติธรรมตามพระธรรมวินัยธรรมเนียมของพระภิกษุสงฆ์ นักบวชในพระพุทธศาสนาโดยตลอด ถึงแม้จะสวมใส่ชุดขาวปฏิบัติธรรม เปรียบเสมือนว่าผ้ากาสาวพัสตร์ถูกหมู่โจรลักขโมยไป ในข้อกล่าวหากระทำการทุจริตและถูกดำเนินคดีอาญา ในความผิดฐานสนับสนุนเจ้าพนักงานยักยอกทรัพย์และปฏิบัติหรือละเว้นการปฏิบัติหน้าที่โดยมิชอบหรือ โดยทุจริต พร้อมกับพระอีกหลายรูปจากวัดสามพระยา วรวิหาร และวัดสระเกศราชวรมหาวิหาร 

หลังจากได้รับการยกฟ้องแล้วจึงได้คืนสู่สมณเพศเมื่อวันที่ 23 กันยายน พ.ศ. 2563 ณ พระอุโบสถวัดสามพระยา วรวิหาร กรุงเทพมหานคร มีชื่ออย่างพระสงฆ์ทั่วไปว่า พระมหาเอื้อน หาสธมฺโมป.ธ.9

ในวันที่ 18 มีนาคม 2566 มีประกาศพระบรมราชโองการ โปรดสถาปนาสมณศักดิ์พระราชาคณะเจ้าคณะรองชั้นหิรัญบัฏ ในราชทินนามเดิม ที่ "พระพรหมดิลก" โดยให้ถือว่าไม่เคยถูกถอดถอนสมณศักดิ์ และราชทินนามมาก่อน

วิทยฐานะ 
พ.ศ. 2523 สอบไล่ได้เปรียญธรรม 9 ประโยค สำนักงานแม่กองบาลีสนามหลวง (เทียบเท่าปริญญาตรี)
พ.ศ. 2526 ปริญญาโท (สาขาบาลีและการศึกษาทางพระพุทธศาสนา) ณ มหาวิทยาลัยพาราณสี ประเทศอินเดีย    
พ.ศ. 2529 ปริญญาเอก (สาขาบาลีและการศึกษาทางพระพุทธศาสนา) ณ มหาวิทยาลัยพาราณสี ประเทศอินเดีย

งานด้านการศึกษา 
 เป็นครูสอนพระปริยัติธรรมแผนกบาลี,บาลีศึกษา สำนักเรียนวัดสามพระยา วรวิหาร แขวงวัดสามพระยา เขตพระนคร กรุงเทพมหานคร

งานปกครอง 
พ.ศ. 2530 เป็นผู้ช่วยเจ้าอาวาสพระอารามหลวงวัดสามพระยา วรวิหาร เขตพระนคร กรุงเทพมหานคร
พ.ศ. 2533 เป็นเลขานุการเจ้าคณะใหญ่หนกลาง ในสมเด็จพระพุทธโฆษาจารย์ (ฟื้น ชุตินฺธโร) อดีตเจ้าคณะใหญ่หนกลาง,อดีตเจ้าอาวาสวัดสามพระยา แขวงวัดสามพระยา เขตพระนคร กรุงเทพมหานคร
พ.ศ. 2536 เป็นรองเจ้าคณะภาค 1 (กรุงเทพมหานคร - นนทบุรี - ปทุมธานี - สมุทรปราการ)
พ.ศ. 2537 เป็นพระอุปัชฌาย์
พ.ศ. 2539 เป็นเจ้าอาวาสพระอารามหลวงวัดสามพระยา วรวิหาร เขตพระนคร กรุงเทพมหานคร 
พ.ศ. 2545 เป็นเจ้าคณะภาค 14  (นครปฐม - สุพรรณบุรี - กาญจนบุรี - สมุทรสาคร)
พ.ศ. 2553 เป็นกรรมการมหาเถรสมาคม
พ.ศ. 2556 เป็นเจ้าคณะกรุงเทพมหานคร
24 พฤษภาคม พ.ศ. 2561 สมเด็จพระอริยวงศาคตญาณ (อัมพร อมฺพโร) มีพระบัญชาให้พ้นจากตำแหน่งกรรมการมหาเถรสมาคม ตำแหน่งเจ้าคณะกรุงเทพมหานคร และเจ้าอาวาสพระอารามหลวง วัดสามพระยา วรวิหาร กรุงเทพมหานคร
 พ.ศ. 2561 เป็นที่ปรึกษาคณะสงฆ์วัดสามพระยา วรวิหาร เขตพระนคร กรุงเทพมหานคร

สมณศักดิ์ 
พระพรหมดิลก (เอื้อน หาสธมฺโม) ป.ธ.9 พระบาทสมเด็จพระเจ้าอยู่หัวทรงโปรดพระราชทานสมณศักดิ์ตามลำดับดังนี้
 2523 สอบไล่ได้เปรียญธรรม 9 ประโยค มีสมณศักดิ์ทางวิชาการเปรียญธรรม ที่ พระมหาเอื้อน หาสธมฺโม
 5 ธันวาคม พ.ศ. 2530 เป็นพระราชาคณะชั้นสามัญเปรียญ ในราชทินนามที่ พระศรีปริยัติบดี,(สป.)   
 5 ธันวาคม พ.ศ. 2537 เป็นพระราชาคณะชั้นราช ในราชทินนามที่ พระราชปริยัติบดี ตรีปิฎกบัณฑิต มหาคณิสสร บวรสังฆาราม คามวาสี   
 5 ธันวาคม พ.ศ. 2542 เป็นพระราชาคณะชั้นเทพ ในราชทินนามที่ พระเทพสุธี ธรรมปรีชาญาณดิลก ตรีปิฏกบัณฑิต มหาคณิสสร บวรสังฆาราม คามวาสี   
 12 สิงหาคม พ.ศ. 2547 เป็นพระราชาคณะชั้นธรรม ในราชทินนามที่ พระธรรมคุณาภรณ์ บวรศีลสมาจาร สุวิธานศาสนกิจจานุกิจ ตรีปิฎกบัณฑิต มหาคณิสสร บวรสังฆาราม คามวาสี
 5 ธันวาคม พ.ศ. 2553 เป็นพระราชาคณะเจ้าคณะรองชั้นหิรัญบัฎ ในราชทินนามที่ พระพรหมดิลก ปริยัตินายกคณาทร บวรศาสนกิจวิธาน ศีลสมาจารนิวิฐ ตรีปิฎกบัณฑิต มหาคณิสสร บวรสังฆาราม คามวาสี
 24 พฤษภาคม พ.ศ. 2561 โปรดให้ถอดถอนออกจากสมณศักดิ์ เนื่องจากถูกกล่าวหาว่า กระทำการทุจริตและถูกดำเนินคดีอาญา ในความผิดฐานสนับสนุนเจ้าพนักงานยักยอกทรัพย์และปฏิบัติหรือละเว้นการปฏิบัติหน้าที่โดยมิชอบหรือ โดยทุจริต
 18 มีนาคม พ.ศ. 2566 โปรดสถาปนาสมณศักดิ์ขึ้นเป็น พระราชาคณะเจ้าคณะรองชั้นหิรัญบัฏ ในราชทินนามเดิมโดยให้ถือว่าไม่เคยถูกถอดถอนสมณศักดิ์ และราชทินนามมาก่อน ที่ พระพรหมดิลก ปริยัตินายกคณาทร บวรศาสนกิจวิธาน ศีลสมาจารนิวิฐ ตรีปิฎกบัณฑิต มหาคณิสสร บวรสังฆาราม คามวาสี

อ้างอิง 

เจ้าคณะภาค 14
เจ้าคณะกรุงเทพมหานคร
เจ้าอาวาสวัดสามพระยา
เปรียญธรรม 9 ประโยค
พระราชาคณะเจ้าคณะรอง
ศิษย์เก่าจากมหาวิทยาลัยพาราณสี
บุคคลจากอำเภอนครหลวง
ภิกษุจากจังหวัดพระนครศรีอยุธยา